SET ปิดบวก 13 จุด รับวัคซีน “โควิด” คืบ ผลักดันศก.โลกฟื้นตัว
SET ปิดบวก 13 จุด รับวัคซีน “โควิด” คืบ ผลักดันศก.โลกฟื้นตัว
1 ธ.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,420.87 จุด เพิ่มขึ้น 12.56 จุด (+0.89%) มูลค่าการซื้อขาย 78,416.50 ล้านบาท
10 หุ้นดันดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ฟื้นตัวขึ้นได้ค่อนข้างดีหลังจากที่เมื่อวานนี้ร่วงแรงวานนี้จาก MSCI ปรับลดน้ำหนักหุ้นไทย ซึ่งเป็นไปในทิศทางเดียวกับตลาดต่างประเทศที่วันนี้ต่างปรับตัวขึ้นกัน ทั้งตลาดในภูมิภาคเอเชีย , ตลาดในยุโรป และดาวโจนส์ฟิวเจอร์สก็แกว่งบวกราว 1% หลังจากที่มีความคืบหน้าวัคซีนต้านไวรัสโควิด-19 ทำให้คาดหวังการฟื้นตัวทางเศรษฐกิจ
ส่วนบ้านเรากลุ่มแบงก์ปรับตัวขึ้นได้ดี หลังจากที่มีโบรกเกอร์ต่างชาติ upgrade จากความคาดหวังการฟื้นตัวทางเศรษฐกิจ อย่างไรก็ดี ให้จับตาวันพรุ่งนี้ที่ศาลรัฐธรรมนูญนัดวินิจฉัยความเป็นรัฐมนตรีของ พล.อ.ประยุทธ์ จันทร์โอชา นายกรัฐมนตรี และรมว.กลาโหม กรณีที่ใช้บ้านพักทหารหลังจากเกษียณอายุราชการแล้ว และในวันที่ 3 ธ.ค.ก็ติดตามการประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพล้ส
แนวโน้มการลงทุนในวันพรุ่งนี้ (2 ธ.ค.) นายวีระวัฒน์ กล่าวว่า ตลาดฯคงจะแกว่งไซด์เวย์ในลักษณะพักฐานหลังจากที่ปรับตัวขึ้นไปมาก พร้อมให้แนวรับ 1,400 จุด ส่วนแนวต้าน 1,430-1,450 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,920.73 ล้านบาท ปิดที่ 112.50 บาท เพิ่มขึ้น 2.50 บาท
PTT มูลค่าการซื้อขาย 2,266.02 ล้านบาท  ปิดที่ 41.00 บาท  เพิ่มขึ้น 1.00 บาท
ADVANC มูลค่าการซื้อขาย 2,218.70 ล้านบาท ปิดที่ 178.00 บาท เพิ่มขึ้น  2.50 บาท
GPSC มูลค่าการซื้อขาย 1,862.03 ล้านบาท ปิดที่ 69.50 บาท ลดลง  0.75 บาท
SCB มูลค่าการซื้อขาย 1,569.06 ล้านบาท ปิดที่  88.25 บาท เพิ่มขึ้น  2.75 บาท